Проект!

МОТИВИ
КЪМ ПРОЕКТА НА ИНСТРУКЦИЯ ЗА ИЗМЕНЕНИЕ И ДОПЪЛНЕНИЕ НА ИНСТРУКЦИЯ № И-1 ОТ 2022 Г. ЗА ОРГАНИЗАЦИЯТА И РЕДА ЗА ОСЪЩЕСТВЯВАНЕ НА КОНВОЙНАТА ДЕЙНОСТ ОТ ГЛАВНА ДИРЕКЦИЯ „ОХРАНА“ (обн., ДВ, бр. 80 от 2022 г.)



1. Причини, които налагат приемането на предложения проект на инструкция:

Разработването на проекта на Инструкция за изменение и допълнение на Инструкция № И-1 от 2022 г. за организацията и реда за осъществяване на конвойната дейност от Главна дирекция „Охрана“ (обн., ДВ бр. 80 от 2022 г.) (инструкцията) е във връзка с Директива (ЕС) 2016/343 на Европейския парламент и на Съвета от 9 март 2016 г. относно укрепването на някои аспекти на презумпцията за невиновност и на правото на лицата да присъстват на съдебния процес в наказателното производство (Директива (ЕС) 2016/343) и установени проблеми след анализ на практиката по прилагането.
Директива (ЕС) 2016/343 е въведена в националното ни законодателство в редица нормативни актове, включително принципът за невиновност в наказателния процес е провъзгласен от Конституцията на Република България (чл. 31, ал. 3). Към настоящия момент Европейската комисия  извършва преглед на мерките за транспониране на Директивата и степента на съответствието във всяка от държавите членки. Един от констатираните проблеми при транспонирането и прилагането на изискванията на Директива (ЕС) 2016/343 в Република България е свързан с изискванията на член 5, параграф 1. Посочената разпоредба гласи следното: „Държавите членки вземат подходящи мерки, за да гарантират, че заподозрените и обвиняемите не са представяни като виновни, в съда или пред обществеността, чрез използването на мерки за физическо възпиране.“
В параграф 2 на същия член се предвиждат  изключенията от този принцип, а именно че държавите членки могат да прилагат мерки за физическо възпиране, които са необходими по специфични за делото съображения във връзка със:
·  сигурността или 
· за да се попречи на заподозрения или обвиняемия да се укрие или да установи контакт с трети лица. 

2. Цели на предложения проект: 

Предлаганите изменения целят осигуряване на пълното и правилно прилагане на Директива (ЕС) 2016/343 на Европейския парламент и на Съвета от 9 март 2016 г. относно укрепването на някои аспекти на презумпцията за невиновност и на правота на лицата да присъстват на съдебния процес в наказателното производство, както и отстраняване на практически затруднения при прилагането на Инструкция № И-1 от 30.09.2022 г. за организацията и реда за осъществяване на конвойната дейност от Главна дирекция „Охрана“ (ГДО) от компетентните органи.
Чрез ефективното прилагане на европейското законодателство в тази област страната ни ще постигне по-висока степен на съблюдаване на правото на невиновност  в наказателния процес, което ще гарантира избягването както на евентуалното налагане на финансови санкции за нарушаване на правото на ЕС,  така и предотвратяване на потенциални бъдещи осъдителни решения на Съда на ЕС (СЕС) и на Европейския съд по правата на човека срещу страната ни.
За постигане на заложените цели е изготвен настоящият проект на Инструкция за изменение и допълнение на Инструкция № И-1 от 2022 г. за организацията и реда за осъществяване на конвойната дейност от Главна дирекция „Охрана“ (обн., ДВ, бр. 80 от 2022 г.), като конкретните предложения са следните:
Предлага се прецизиране на разпоредбата на чл. 3, ал. 1 от инструкцията, като се избягва посочването на конкретните нормативни актове, които дават основание за конвоиране на лица от служителите на ГДО. На следващо място с предложението се прецизира и възможността за конвоиране на определените категории лица на територията на страната, когато е предвидено в нормативен акт.
С отпадането на изискването за уведомяване на отдел в Главна дирекция „Охрана“ при необходимост от извършване на конвоиране във времето от 22,00 ч. до 06,00 ч. по писмено разпореждане на орган на съдебната власт се цели по-голяма оперативност.
Предложените изменения и допълнения в чл. 17, 26 и 27 са изцяло свързани с правилното транспониране на  член 5 от Директива (ЕС) 2016/343. Изпълнението на предложената разпоредба на чл. 17, ал. 3 от Инструкцията ще се основава на преценка на обстоятелствата за всеки конкретен случай, като водещ приоритет във всеки момент от осъществяване на конвоирането ще бъде съблюдаването на правото на невиновност на конвоираното лице, на сигурността и безопасността на участващите в конвоирането лица, както и ефективното и професионално изпълнение на основната задача при конвоиране – елиминиране на възможността конвоираното лице да се укрие, включително с цел възпрепятстване на заподозрения или обвиняемия да се самонарани, да нарани други лица или да повреди имущество, или с възпрепятстването на заподозрения или обвиняемия да установи контакт с трети лица, както и да въздейства на свидетели или жертви.
Отпадането на изброяването на категорията лица по чл. 17, ал. 7, т. 4 е също в пряка връзка с гореописаното предложение, като преценката за наличие или липса на опасност за бягство няма да се основава формално на качеството обвиняем или подсъдим за тежко умишлено престъпление, участници в организирана престъпна група, за които се предвижда наказание лишаване от свобода над 10 години, без оглед на личността и конкретните особености на лицето.
Въведените с изменението стандарти гарантират, че правата на конвоираното лице ще бъдат спазени, дори ако то се окаже виновно в извършването на престъпление. Взимат се предвид единствено сигурността и безопасността на участващите лица и елиминирането на възможността конвоираното лице да се укрие или да установи контакт с трети лица.
В чл. 22, ал. 3 се прецизират текстовете отново с цел осигуряване и постигане на повече сигурност както за служителите, осъществяващи конвой, така и за конвоираните лица. Премахването на квалификацията „забранени“ по отношение на вещите и предметите, с които разполагат конвоираните лица, е с оглед разширяване на видовете вещи и предмети, не с оглед тяхната нормативна забрана за притежаване, а с оглед на конкретната им способност с тях да се осъществи осуетяване на конвоирането или друга извънредна ситуация.
С предложението за изменение на чл. 22, ал. 5 се предоставя възможност за пренасяне от конвоираното лице и на други вещи, необходими за придвижване по време на конвоя.
В ал. 8 на чл. 22 се премахва установеното в практиката по прилагането на конвойната дейност излишно създаване на два приемо-предавателни протокола за едно и също между едни и същи страни. По този начин ще се облекчи административната работа на служителите и ще се обърне внимание на същинската част от служебните задължения.
В чл. 22, ал. 11 се предоставя възможност за още един признак по който да се групират конвоираните лица, а именно на по-млади с по-възрастни.
В допълнителната разпоредба на инструкцията се въвежда определение на т. нар. „медицинско свидетелство“ и неговата валидност, с оглед улесняване на практиката и избягване на различни тълкувания.

3. Очаквани резултати от прилагането на нормативния акт 

С предложените изменения и допълнения ще бъдат постигнати следните резултати:
Пълно, точно и правилно прилагане на изискванията на Директива (ЕС) 2016/343 на Европейския парламент и на Съвета от 9 март 2016 г. относно укрепването на някои аспекти на презумпцията за невиновност и на правота на лицата да присъстват на съдебния процес в наказателното производство и ще се отстранят установените в практиката проблеми и затруднения. 
Гарантира се спазване на изискването на член 5 от нея заподозрените и обвиняемите да не бъдат представяни като виновни в съда или пред обществеността, чрез използването на мерки за физическо възпиране. 

4. Финансови и други средства, необходими за прилагането на новата уредба

За изпълнението на предвидените промени не са необходими допълнителни разходи, трансфери или други плащания.
Предложеният проект на акт не води до въздействие върху държавния бюджет. 
Приемането на предложения проект на инструкция не изисква осигуряването на финансови или други средства за прилагането му, тъй като всички регламентирани в проекта на дейности ще се извършват от служителите на ГДО в рамките на утвърдения бюджет на администрацията за съответната бюджетна година.


5. Анализ за съответствие с правото на Европейския съюз.

Съгласно член 5, параграф 1 от Директивата от държавите членки се изисква да вземат подходящи мерки, за да гарантират, че заподозрените и обвиняемите не са представяни като виновни, в съда или пред обществеността, чрез използването на мерки за физическо възпиране.
[bookmark: _GoBack]Констатираният от Европейската комисия проблем е именно относно неправилното въвеждане на член 5, параграф 1. Европейската комисия отбелязва, че въпреки че съществуват някои специфични ограничения за използването на мерки за физическо възпиране, които са от значение, доколкото те могат да се прилагат в случаи на публично задържане, не съществуват всеобхватни правила, уреждащи начина, по който обвиняемите се представят в съда или пред обществеността. 
Действащата редакция на текстовете от Инструкцията, уреждащи дейностите по конвоиране, обръща съотношението между правило и изключение. Съгласно член 5 от Директивата правилото е липсата на мерки за физическо възпиране, докато в българското законодателство към момента поставянето на белезниците е правило и те се свалят само ако има заповед за това. Това означава, че българските разпоредби за транспониране не гарантират, че прилагането на мерки за физическо възпиране е ограничено до специфичните за случая причини, изброени в член 5, параграф 2 от Директивата, които следва: 
 а) да се отнасят до въпроси, свързани със сигурността, или
б) да се отнасят до предотвратяването на укриването на заподозрените или обвиняемите или на контактите с трети лица. 
Поради горепосочените причини Комисията е счела , че България не е предприела необходимите действия за правилното прилагане на член 5, параграф 1 от Директивата в националното си законодателство.
Предложените изменения имат за цел да гарантират пълното и правилно транспониране на член 5 от Директива (ЕС) 2016/343, като в същото време се осигурява безопасността на конвоираното лице и на служителите на ГДО.

6. Други

Проектът на инструкция не съдържа разпоредби, свързани с въвеждането на регулаторни режими.
На основание 26, ал. 3 и 4 от Закона за нормативните актове проектът на Инструкция ще бъде публикуван на интернет страницата на Министерството на правосъдието и на Портала за обществени консултации, като на заинтересованите лица се предоставя 30-дневен срок за предложения и становища. 

